สรุปสถานการณ์เศรษฐกิจโลก ประจำปี 2008
ปี 2008 เริ่มต้นด้วยสัญญาณที่บ่งบอกว่าเศรษฐกิจสหรัฐชลอตัวลง แต่ไม่มีสิ่งบอกเหตุให้ได้รู้กันในตอนนั้นว่า จะเกิดวิกฤติการเงินขึ้นในเวลาต่
สถานการณ์คับขันเริ่มแสดงตัวออกมาในเดือนมีนาคมเมื่อธุรกิจการเงินทางด้านการเคหะล่มสลาย และลุกลามไปในยุโรปและเอเชียถึงช่วงเดือนตุลาคม นักเศรษฐศาสตร์ Jeff Kling ของสถาบัน Brookingsในกรุงวอชิงตันบอกว่าถ้าจะให้เปรียบเทียบสภาพเศรษฐกิจในตอนนั้นกับคนไข้ในห้องฉุกเฉินแล้วก็เหมือนกับคนที่มีอาการหัวใจวาย นักเศรษฐศาสตร์ผู้นี้กล่าวว่าในช่วงเดือนตุลาคมนั้น ไม่มีกระแสเงินหมุนเวียนในระบบเศรษฐกิจธนาคารไม่ยอมให้กู้เงิน แม้กระทั่งช่วงข้ามคืนระหว่างธนาคารด้วยกันเอง และว่าไม่ได้เห็นอาการแตกตื่นขนาดนี้มาตั้งแต่ช่วงคริสต์ทศวรรษ 1930 และแม้รัฐสภาสหรัฐจะอนุมัติให้เงินกู้ช่วยเหลือธุรกิจการเงินในประเทศมูลค่า7 แสนล้านดอลล่าร์ในเดือนตุลาคมก็ยังไม่มีอาการหรือความก้าวหน้าให้เห็นอย่างชัดเจน ขณะเดียวกันรายงานล่าสุดของสถาบันการเงินระหว่างประเทศที่กรุงวอชิงตัน พยากรณ์ว่าอัตราการโตของเศรษฐกิจโลกในปีหน้าจะเป็นลบ ซึ่งจะเป็นปรากฏการณ์เช่นนี้เป็นครั้งแรกนับตั้งแต่เริ่มต้นทำสถิติเรื่องนี้มาในปีค.ศ. 1960 นักเศรษฐศาสตร์ Philip Suttle ของสถาบันการเงินระหว่างประเทศ กล่าวว่า รายงานของสถาบันคาดว่าเศรษฐกิจโลกปีหน้าจะลดลงเกือบครึ่งเปอร์เซ็นต์ แต่ที่สำคัญกว่านั้นก็คือเศรษฐกิจโลกไม่เคยหดตัวลงมาก่อนเลย ที่แล้วๆมาเมื่ออัตราการโตในส่วนใดของโลกเป็นลบก็จะมีที่อื่นที่ก้าวหน้าเติบโตมาช่วยหักกลบลบกันไปได้ รายงานฉบับนี้กล่าวว่าภาวะเศรษฐกิจตกต่ำจะดำเนินต่อไปในเศรษฐกิจใหญ่ๆของโลก เช่น สหรัฐ ยุโรปตะวันตกและญี่ปุ่น ส่วนเศรษฐกิจของประเทศกำลังพัฒนา เช่น จีนและอินเดียนั้น จะชลอตัวลง และต่อคำถามที่ว่าภาวะเศรษฐกิจตกต่ำจะยืดเยื้อยาวนานสักแค่ไหนนักเศรษฐศาสตร์ยังมีความเห็นที่แตกต่างกันอยู่ในเรื่องนี้